作者:吳文英
標題:鶯啼序
內容:橫塘棹穿豔錦，引鴛鴦弄水。斷霞晚、笑折花歸，紺紗低護燈蕊。潤玉瘦、冰輕倦浴，斜拖鳳股盤雲墜。聽銀床聲細。梧桐漸攪涼思。窗隙流光，冉冉迅羽，訴空粱燕子。誤驚起、風竹敲門，故人還又不至。記琅玕、新詩細掐，早陳跡、香痕纖指。怕因循，羅扇恩疏，又生秋意。西湖舊日，畫舸頻移，嘆幾縈夢寐。霞佩冷，疊瀾不定，麝靄飛雨，乍溼鮫綃，暗盛紅淚。綀單夜共，波心宿處，瓊簫吹月霓裳舞，嚮明朝、未覺花容悴。嫣香易落，回頭澹碧銷煙，鏡空畫羅屏裹。殘蟬度曲，唱徹西園，也感紅怨翠。念省慣、吳宮幽憩。暗柳追涼，曉岸參斜，露零漚起。絲索寸藕，留連歡事。桃笙平展湘浪影，有昭華、穠李冰相倚。如今鬢點悽霜，半篋秋詞，恨盈蠹紙。